钦定古今图书集成/明伦汇编/闺媛典/第348卷 > 宗妇曹氏
## 钦定古今图书集成/明伦汇编/闺媛典/第348卷 > 宗妇曹氏

按《宣和画谱》：宗妇曹氏，雅善丹青，所画皆非优柔软
媚，取悦儿女子者，真若得于游览，见江湖山川间胜
概以集于毫端耳。尝画《桃溪蓼岸图》，极巧。有品题者
曰：“咏雪才华称独秀，回文机杼更谁如？如何鸾凤鸳
鸯手，画得《桃溪蓼岸图》。”由此益显其名于世，但所传
者不多耳。然妇人女子能从事于此，岂易得哉！今御
府所藏五：《桃溪图》一，《柳塘图》一，《蓼岸图》一，《雪雁图》一，
《牧羊图》一。

按《续骩骳说》：“宗妇曹夫人善丹青，作《临平藕花图》，人
争影写。”